Offentliggørelse af en meddelelse om godkendelse af en standardændring af varespecifikationen for en betegnelse i vinsektoren som omhandlet i artikel 17, stk. 2 og 3, i Kommissionens delegerede forordning (EU) 2019/33 af 17. oktober 2018.

(2020/C 44/07)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 af 17. oktober 2018.

MEDDELELSE OM GODKENDELSE AF EN STANDARDÆNDRING

»Coteaux de Saumur«

PDO-FR-A0179-AM01

Meddelelsesdato: 13. november 2019

BESKRIVELSE AF OG BEGRUNDELSE FOR DEN VEDTAGNE ÆNDRING

1. Geografisk betegnelse

I kapitel 1, afsnit XII, nr. 2, punkt II og litra b), fjernes ordet »supplerende« efter »geografisk betegnelse«.

I henhold til nogle varespecifikationer for Val de Loire-betegnelsen er det tilladt at henvise til den store region »Val de Loire« ved at anvende det, man er blevet enig om at kalde det geografiske tilnavn, hvor mærkningen er underlagt særlige bestemmelser, som der er taget højde for i varespecifikationen. I visse tilfælde eksisterer der supplerende geografiske betegnelser, som henviser til mindre geografiske enheder og mere restriktive produktionsbetingelser. For at undgå enhver forvirring er ordet »supplerende« blevet fjernet i dette tilfælde.

Som følge heraf ændres punkt 9 i enhedsdokumentet om de supplerende betingelser.

2. Geografisk område

Det geografiske område ændres som følger: »Alle etaper af produktionen finder sted i det geografiske område, hvis perimeter omfatter følgende kommuners område efter den officielle geokode fra 2018:

— Departementet Deux-Sèvres: Saint-Martin-de-Mâcon og Tourtenay

— Departementet Maine-et-Loire: Brézé, Chacé, Cizay-la-Madeleine, Le Coudray-Macouard, Courchamps, Distré, Doué-en-Anjou (tidligere områder i de delegerede kommuner Meigné og Les Verchers-sur-Layon), Épieds, Fontevraud-l’Abbaye, Montsoreau, Parnay, Le Puy-Notre-Dame, Saint-Cyr-en-Bourg, Saumur, Souzay-Champigny, Turquant, Les Ulmes, Varrains og Vaudelnay

— Departementet Vienne: Berrie, Curçay-sur-Dive, Glénouze, Pouançay, Ranton, Saint-Léger-de-Montbrillais, Saix, Ternay og Les Trois-Moutiers.

Det kortmateriale, der viser det geografiske område, kan ses på webstedet for Institut national de l’origine et de la qualité.«

Redaktionel ændring: På den nye liste over de administrative enheder er der taget højde for fusioner eller andre ændringer af det administrative område, som har fundet sted efter varespecifikationens godkendelse. For at øge retssikkerheden er denne liste opstillet på grundlag af den gældende version af den officielle geokode, som INSEE udgiver hvert år. Det geografiske områdes perimeter forbliver helt den samme.

Endelig nævnes det, at det kortmateriale, der viser det geografiske område, står til rådighed på INAO’s websted med henblik på bedre oplysning af offentligheden.

Som følge heraf ændres punkt 6 i enhedsdokumentet om det geografiske område.

3. Afgrænset parcelområde

I kapitel 1, punkt IV, nr. 2, første afsnit, i varespecifikationen for den beskyttede oprindelsesbetegnelse »Coteaux de Saumur« tilføjes ordene »og 19. januar 2017« efter ordene »5. september 2007«.

Formålet med denne ændring er at tilføje tidspunktet for den kompetente nationale myndigheds godkendelse af en ændring af det afgrænsede parcelområde inden for det geografiske produktionsområde. Med parcelafgrænsningen inden for det geografiske produktionsområde er det muligt at udpege de parceller, der egner sig til produktion af vin med den pågældende beskyttede oprindelsesbetegnelse.

Enhedsdokumentet berøres ikke af denne ændring.

4. Område i umiddelbar nærhed

I kapitel 1, afsnit IV, punkt 3, erstattes listen over kommuner med følgende: »Artannes-sur-Thouet, Brossay, Doué-en-Anjou (tidligere områder i de delegerede kommuner Doué-la-Fontaine, Forges og Montfort), Montreuil-Bellay, Rou-Marson og Saint-Just-sur-Dive.«

Dette gør det muligt at tage højde for de forskellige kommunesammenlægninger, der har fundet sted siden den sidste version af varespecifikationen. Perimeteren for området i umiddelbar nærhed forbliver helt den samme.

Som følge heraf ændres punkt 9 i enhedsdokumentet om de supplerende betingelser.

5. Landbrugsmiljøbestemmelse

I kapitel 1, afsnit IV, punkt 2, tilføjes følgende: »Et kontrolleret spontant eller sået plantedække er obligatorisk mellem rækkerne. Såfremt et sådant plantedække ikke forefindes, foretager vinavleren jordbearbejdning for at sikre kontrollen med den spontane vegetation eller begrunder brugen af biologiske bekæmpelsesmidler, som de offentlige myndigheder har godkendt til vindyrkning. Såfremt der anvendes biologisk ukrudtsbekæmpelse på en parcel, er det forbudt at anvende andre ukrudtsbekæmpelsesmidler.«

Denne ændring sker i tråd med den aktuelle udvikling i vinavlernes praksis, hvor man foretrækker agroøkologi på hele vindyrkningsarealet i Anjou. Den afspejler det stadig større miljøhensyn i de tekniske produktionsmetoder. Ved at fremme et plantedække – eller indførelsen af mekanisk ukrudtsbekæmpelse eller brugen af biologiske bekæmpelsesmidler – reducerer denne ændring anvendelsen af kemisk ukrudtsbekæmpelse. Denne reduktion af ukrudtsbekæmpelsen bør gøre det muligt at forbedre beskyttelsen af vindyrkningsjorden og bevare dens naturlige egenskaber (frugtbarhed, biodiversitet og biologisk rensning), hvilket bidrager til vinenes kvalitet og autenticitet og styrker begrebet »terroir«.

Enhedsdokumentet berøres ikke af denne ændring.

6. Forbud mod vinhøst

I kapitel I, afsnit VII, nr. 1, udgår sætningen »Startdatoen for vinhøsten er fastsat i henhold til bestemmelserne i artikel D. 645-6 i den franske lov om landbrug og havfiskeri (code rural et de la pêche maritime).«

I dag er det ikke længere nødvendigt at fastsætte en startdato for vinhøsten, eftersom vinavlerne nu råder over en bred vifte af redskaber, der giver dem mulighed for at vurdere druernes modning så nøjagtigt som muligt. Hver vinavler råder over et vist antal anordninger og udstyr, både individuelt og i fællesskab, som gør det muligt præcist at bestemme den optimale dato for høstens start på hver parcel i henhold til produktionsmålene.

Enhedsdokumentet berøres ikke af denne ændring.

7. Gæringskapacitet

I kapitel 1, afsnit IX, punkt 1, litra c), erstattes sætningen: »Enhver vinavler skal råde over en gæringskapacitet til vinfremstilling, som er mindst 1,4 gange så stor som bedriftens gennemsnitlige udbytte i de seneste fem år« med sætningen: »Enhver vinavler skal råde over en gæringskapacitet til vinfremstilling, som er mindst 1,4 gange så stor som bedriftens gennemsnitlige vinfremstillingsmængde i de seneste fem år.«

I varespecifikationen blev der ikke henvist til en mængde (udtrykt i hl eller m3), men til et udbytte, dvs. til et høstudbytte divideret med produktionsarealet (f.eks. udtrykt i hl/ha). Den foreslåede ændring gør det muligt at rette op på denne inkonsekvens med hensyn til mængderne uden at ændre noget indholdsmæssigt (minimumsmængden er stadig fastsat til 1,4 gange bedriftens gennemsnitlige vinfremstillingsmængde i de tidligere høstår).

Enhedsdokumentet berøres ikke af denne ændring.

8. Cirkulation af vin

Kapitel 1, afsnit IX, nr. 5, litra b), vedrørende datoen for cirkulation af vin mellem godkendte oplagshavere udgår.

Enhedsdokumentet berøres ikke af denne ændring.

9. Tilknytning til det geografiske område

Punktet om tilknytning er revideret for at ajourføre antallet af berørte kommuner (19 i stedet for 20 kommuner i departementet Maine-et-Loire).

Som følge heraf ændres punkt 8 i enhedsdokumentet om tilknytning.

10. Overgangsbestemmelser

Følgende tilføjes i kapitel 1, afsnit XI: »Bestemmelserne om pligten til et kontrolleret spontant eller sået plantedække mellem rækkerne eller – såfremt der ikke forefindes et sådant plantedække – vinavlerens pligt til at foretage jordbearbejdning eller anvende biologiske bekæmpelsesmidler for at sikre kontrollen med den spontane vegetation gælder ikke for vindyrkningsparceller, som er eksisterende på datoen for nærværende varespecifikations godkendelse, og hvor afstanden mellem rækkerne er højst 1,70 m.«

Overgangsbestemmelsen gør det muligt at friholde de eksisterende vindyrkningsarealer, hvis aktuelle drift ikke er tilpasset til landbrugsmiljøbestemmelserne. På vindyrkningsarealer med stor tæthed, hvor afstanden mellem rækkerne er højst 1,70 m, kan opretholdelsen af en permanent græsbevoksning eller udførelsen af jordbearbejdning nemlig give nogle tekniske problemer (med hensyn til mekanisering, udstyr eller redskaber). Hvis vinstokkene er lave, øger græsbevoksning også risikoen for forårsfrost. Desuden medfører tilstedeværelsen af et plantedække, at der bliver konkurrence om vandforsyningen til vinstokkene, og denne konkurrence bliver større med en højere beplantningstæthed. Til gengæld skal de vinstokke, der plantes efter varespecifikationens godkendelse, være i overensstemmelse med de indførte landbrugsmiljøbestemmelser, uanset deres tæthed og afstanden mellem rækkerne.

Enhedsdokumentet berøres ikke af denne ændring.

11. Mærkningsregler

Der tilføjes et punkt 1:

1 »1Generelle bestemmelser De vine, som i henhold til nærværende varespecifikation er omfattet af den kontrollerede oprindelsesbetegnelse »Coteaux de Saumur«, og som præsenteres med denne betegnelse, må kun anmeldes efter høsten, tilbydes til offentligheden, afsendes, sættes til salg eller sælges, såfremt førnævnte kontrollerede oprindelsesbetegnelse fremgår af høstanmeldelsen, annoncerne, salgsprospekterne, etiketterne, fakturaerne og beholderne.«

Der er tale om en forglemmelse med hensyn til en regel, der var medtaget i alle varespecifikationer.

Enhedsdokumentet berøres ikke af denne ændring.

12. Registerføring

I kapitel 2, afsnit II, punkt 3, erstattes ordet »potentiel« med »naturlig«.

I overensstemmelse med ordlyden i alle varespecifikationer for området Anjou Saumur erstattes udtrykkene »potentielt alkoholindhold« og »grad« med formuleringen »naturligt alkoholindhold i volumen«. Disse ændringer forbedrer varespecifikationernes læsbarhed. Harmoniseringen af bestemmelserne om registerføring tager sigte på at lette udarbejdelsen af inspektionsplanen og kontrollen med disse registre.

Enhedsdokumentet berøres ikke af denne ændring.

13. Vigtigste punkter, der skal kontrolleres

Kapitel 3 er revideret for at sikre en konsekvent ordlyd i de vigtigste punkter, der skal kontrolleres, i varespecifikationerne for Anjou Saumur-området.

Enhedsdokumentet berøres ikke af denne ændring.

ENHEDSDOKUMENT

1. Betegnelse

Coteaux de Saumur

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Vinene er stille hvidvine fremstillet af druer, der er høstet overmodne, og deres vigtigste analytiske egenskaber er som følger:

— Vinene har et naturligt alkoholindhold i volumen på mindst 15 %.

— Efter gæringen har vinene et indhold af gæringsdygtigt sukker (glukose + fruktose) på mindst 34 gram pr. liter.

— Det totale syreindhold og det totale indhold af svovldioxid svarer til det, der er fastsat i EU-lovgivningen.

Det virkelige minimumsalkoholindhold (i % vol.) er 10 undtagen for vine med et naturligt alkoholindhold i volumen under 18 %, hvor det er 11.

Vinene er kendetegnet ved at være fine, ofte med subtile aromaer af hvide blomster eller frisk eller syltet frugt. De leder tankerne hen på Loiredalens blide landskaber. I munden fornemmes en kyndig alkymi mellem noter af friskhed og sødme, som gemmer sig bag en vis skrøbelighed og kombinerer elegance og kompleksitet. Denne afbalancerede struktur giver sikkerhed for, at den er særdeles velegnet til lagring, hvor noter af voks og honning ofte vil træde frem.

GENERELLE ANALYTISKE KARAKTERISTIKA Totalt alkoholindhold, maksimum (i % vol.) Virkeligt alkoholindhold, minimum (i % vol.) Totalt syreindhold, minimum 25 Indhold af flygtig syre, maksimum (i milliækvivalenter pr. liter) Totalt indhold af svovldioxid, maksimum (i milligram pr. liter)

5. Vinfremstillingspraksis

a. Væsentlige ønologiske fremgangsmåder

Specifik ønologisk fremgangsmåde

Enhver berigelse er forbudt.

Anvendelse af træflis er ikke tilladt.

Vinene lagres som minimum indtil 15. februar i året efter høståret.

Ud over ovennævnte bestemmelser skal de ønologiske fremgangsmåder, som anvendes ved fremstillingen af disse vine, opfylde bestemmelserne i EU-lovgivningen og den franske landbrugs- og fiskerilov (»code rural et de la pêche maritime«).

Beplantningstæthed

Dyrkningspraksis

Beplantningstætheden på vinmarkerne er mindst 4 000 vinstokke pr. ha. På disse vinmarker må afstanden mellem rækkerne ikke overstige 2,50 m, og afstanden mellem vinstokkene i en planterække må ikke være under 1 m.

For vindyrkningsparceller med en beplantningstæthed på under 4 000 vinstokke pr. ha, men på 3 300 vinstokke pr. ha eller derover, er det ved høsten muligt at anvende den kontrollerede oprindelsesbetegnelse, under forudsætning af at varespecifikationens bestemmelser om espalieropbinding og bladhøjde er overholdt. På disse vindyrkningsparceller må afstanden mellem rækkerne ikke overstige 3 m, og afstanden mellem vinstokkene i en planterække må ikke være under 1 m.

Beskæring og espalieropbinding af vinstokkene

Dyrkningspraksis

Vinstokkene beskæres senest den 30. april med blandet beskæring, således at der højst er 12 skud pr. vinstok. I det fænologiske stadium, der svarer til 11 eller 12 blade, er årets antal af frugtbærende grene pr. vinstok højst 10.

Højden af de espalieropbundne blade skal mindst være 0,6 gange afstanden mellem rækkerne. Højden af de espalieropbundne blade måles mellem bladenes nedre grænse, som er fastsat til mindst 0,40 m over jorden, og beskæringens øverste grænse, som er fastsat til mindst 0,20 m over den øverste tråd i espalieropbindingen.

For vindyrkningsparceller med en beplantningstæthed på under 4 000 vinstokke pr. ha, men på 3 300 vinstokke pr. ha eller derover, gælder endvidere følgende regler for espalieropbinding: espalierpælenes minimumshøjde over jorden skal være mindst 1,90 m, espalieropbindingen skal omfatte fire trådniveauer, den øverste tråds minimumshøjde skal være 1,85 m over jorden.

Vanding

Dyrkningspraksis

Vanding er ikke tilladt.

Dyrkningspraksis

Vinene er fremstillet af druer, der er høstet overmodne. Druerne høstes ved håndkraft ad flere omgange.

b. Maksimumudbytte

40 hektoliter pr. hektar

6. Afgrænset geografisk område

Alle etaper af produktionen finder sted i det geografiske område, hvis perimeter omfatter følgende kommuners område efter den officielle geokode fra 2018:

— Departementet Deux-Sèvres: Saint-Martin-de-Mâcon og Tourtenay

— Departementet Maine-et-Loire: Brézé, Chacé, Cizay-la-Madeleine, Le Coudray-Macouard, Courchamps, Distré, Doué-en-Anjou (tidligere områder i de delegerede kommuner Meigné og Les Verchers-sur-Layon), Épieds, Fontevraud-l’Abbaye, Montsoreau, Parnay, Le Puy-Notre-Dame, Saint-Cyr-en-Bourg, Saumur, Souzay-Champigny, Turquant, Les Ulmes, Varrains og Vaudelnay

— Departementet Vienne: Berrie, Curçay-sur-Dive, Glénouze, Pouançay, Ranton, Saint-Léger-de-Montbrillais, Saix, Ternay og Les Trois-Moutiers.

Det kortmateriale, der viser det geografiske område, kan ses på webstedet for Institut national de l’origine et de la qualité.

7. Primære druesorter

Chenin B

8. Tilknytning til det geografiske område

1. Oplysninger om det geografiske område

a) Beskrivelse af de naturgivne faktorer, der bidrager til tilknytningen

Det geografiske område svarer til de kalkholdige skråninger, som anvendes til dyrkning af den kontrollerede oprindelsesbetegnelse »Saumur«. I 2018 omfatter det området i 19 kommuner i departementet Maine-et-Loire, to kommuner i departementet Deux-Sèvres og ni kommuner i departementet Vienne. Mod nord afgrænses det af Loirefloden, og Thouetdalen og bifloden Dive går igennem området fra syd til nord. Dette hydrografiske net har formet landskabet som en række skråninger med forskellige eksponeringer, og hvis højde varierer fra 40 m til 110 m.

Landskabet er præget af vindyrkning, der har indtaget de gunstigt eksponerede skråninger, mens der øverst på bakkerne stadig er skove med forskellige træer, navnlig eg og kastanje. I hjertet af vindyrkningsparcellerne ligger der en udluftningsskakt til de enorme hulrum, der blev brugt til at hente sten til at bygge huse og til champignondyrkning. Dette landskab er kendetegnet ved harmonien mellem vinmarkerne og de arkitektoniske bygninger, osmosen mellem de vinproducerende landsbyer, borgerskabets vingårde med skulpturprydede facader og en imponerende hvidhed karakteristisk for »Anjou Blanc«, som bidrog til oprettelsen af en regional naturpark og medtagelsen af denne region på UNESCO’s verdensarvsliste.

Jorden på de præcist afgrænsede parceller, hvor druerne høstes, er blevet dannet på de forskellige formationer fra Turonien. Der er tale om mere eller mindre tykke lag af rendzina og kalkholdig brun jord, som på toppen af skråningerne stedvist er dækket af sand og ler fra nyere formationer fra Senonien eller Eocæn. Det er jord med gode varmeegenskaber og en moderat vandreserve, hvor der ikke er nogen tegn på hydromorfi.

Klimaet i Saumurområdet er et kystklima. Bjergmassivet Mauges, der er beliggende vest for vindyrkningsarealet, giver dette kystklima en føneffekt. Den gennemsnitlige årlige nedbør er 600 mm og kendetegner et område, der ligger i læ for fugtige vinde, mens den er 800 mm i Maugesbjergene. Denne forskel i nedbørsmængden er endnu mere markant i vinplantens vækstcyklus, især fra juni måned og indtil høstperioden. Loirefloden og dens bifloder spiller ligeledes en vigtig rolle, da de fremmer forekomsten af morgentåger i høstperioden. »Seuil du Poitou«-området, der er beliggende syd for det geografiske område, tilfører et sydligt præg, som resulterer i vegetation, der kan virke overraskende på Loireflodens bredder (bl.a. steneg, oliventræer og mandeltræer). De årlige gennemsnitstemperaturer er relativt høje (omkring 12 °C).

b) Beskrivelse af de menneskelige faktorer, der bidrager til tilknytningen

Vindyrkningen i Saumurområdet, hvis tilstedeværelse allerede kan bevidnes i det 9. århundrede, udviklede sig navnlig i det 16. århundrede med ankomsten af hollandske varemæglere, der satte pris på disse vines egnethed til transport ad søvejen og udbredte kendskabet til druesorten Chenin B’s kvaliteter uden for regionens grænser. Siden da blev disse vines forskellige kvaliteter forklaret med den måde, vinstokkene blev dyrket på: Vinstokke, som var beregnet på fremstilling af vin »til forsendelse via søvejen«, fik en kort beskæring i modsætning til de vinstokke, der blev anvendt til fremstilling af vin »til Paris«. Det lader til, at druesorten stammer fra dette vindyrkningsareal. Det er en rustik druesort, hvis egenskaber varierer meget alt efter den jordtype, den er plantet på.

Vinavlerne forstod også hurtigt, at det var en fordel at høste denne druesort på et fremskredent modningsstadium og ved hjælp af særlige teknikker. I sit værk »Traité des cépages« om druesorter skrev grev Odart i 1845 følgende: »Det er også nødvendigt at tilføje, at den ikke bør høstes, før den er overmoden, sådan som det er tilfældet omkring allehelgensdag, når skindet er blødgjort af regnen og går i forrådnelse.« Overmodenheden er således et vigtigt aspekt af høsten. I 1816 præciserede Jullien følgende i sit værk om alle kendte vinmarker, »Topographie de tous les vignobles connus«: »I gode høstår høstes der ad flere omgange. De to første gange, hvor kun de mest modne druer høstes, anvendes til den vin, der sendes til udlandet. De vine, der fremstilles med druerne fra tredje høst, er til landets eget forbrug …«

Selv om navnet »Coteaux de Saumur« går tilbage til Middelalderen, betegnede det oprindeligt et geografisk område, som omfattede de kommuner, der var beliggende ud til Loirefloden, fra Saumur (der var lagt sammen med kommunen Dampierre) til Montsoreau. Kommunerne på Thouetflodens højre bred er blevet tilføjet efterfølgende. I 1865 skrev P.-A. Millet de la Turtaudière følgende i sit værk »Indicateur de Maine-et-Loire«: »Coteaux de Saumur-hvidvinene høstes navnlig i kommunerne Dampierre, Souzay, Parnay, Turquant og Montsoreau. Men de vine med samme farve, der kommer fra Chacé, Varrains, Brézé og Saint Cyr, har de samme fremragende egenskaber som førstnævnte vine, og derfor ville det være hensigtsmæssigt at samle dem alle i én og samme kategori.« Denne definition var startskuddet til det geografiske område, der er medtaget i dekretet om anerkendelse af den kontrollerede oprindelsesbetegnelse »Coteaux de Saumur«.

2 Oplysninger om produktets kvalitet og egenskaber

»Coteaux de Saumur«-vinene er kendetegnet ved at være fine, ofte med subtile aromaer af hvide blomster eller frisk eller syltet frugt. De leder tankerne hen på Loiredalens blide landskaber. I munden fornemmes en kyndig alkymi mellem noter af friskhed og sødme, som gemmer sig bag en vis skrøbelighed og kombinerer elegance og kompleksitet. Denne afbalancerede struktur giver sikkerhed for, at den er særdeles velegnet til lagring, hvor noter af voks og honning ofte vil træde frem.

3 Årsagssammenhæng

Kombinationen af et relativt varmt og tørt klima og den kridt- og kalkholdige jord, der giver en god dræning og fremmer en regelmæssig vandforsyning uden alt for store mængder, har gjort det muligt at plante den lokale druesort Chenin B på de bedst beliggende skråninger. Denne topografi, der er en vigtig faktor for fremstillingen af den kontrollerede oprindelsesbetegnelse »Coteaux de Saumur«, sikrer en god luftning af druerne og fremmer således koncentrationen på vinstokken og udviklingen af ædel råddenskab. Loirefloden og dens bifloder spiller ligeledes en vigtig rolle ved at fremme forekomsten af morgentåger i høstperioden, hvilket er vigtigt for udviklingen af Botrytis cinerea i høstperioden.

Vinavlerne forstod hurtigt, at det var hensigtsmæssigt at kontrollere druesorten Chenin B. I 1876 skrev J. Guyot følgende om denne druesort i Saumur i sin præsentation af Frankrigs vindyrkning, »Viticulture de la France«: »Her må beskæringens indflydelse på vinens kvalitet ikke underkendes. I den forbindelse skal det dog understreges, at det ikke kun er beskæringen, der giver fine vinstokke, men også jordbundsforholdene og stedet …«

I tråd med traditionerne omfatter det afgrænsede parcelområde således udelukkende de parceller, der ligger på skråningerne. Disse forhold kræver optimal håndtering af planten samt kontrol med kraften og produktionspotentialet, hvilket understreges af den praksis, der tager sigte på et lavt udbytte kombineret med en passende beskæring. Traditionen tro høstes druerne ved håndkraft ad flere omgange, når de er overmodne som følge af ædel råddenskab eller ved naturlig koncentration på vinstokken.

Adskillige skriftlige kilder vidner om Saumurvinenes omdømme. I 1529 omtalte Bourdigné vinmarkerne som »Noahs mesterværk«. Han nævnte navnlig bretonernes og normannernes forkærlighed for disse produkter. Hvad Jean Hiret angår, tøvede han i 1618 ikke med at kalde vinene for »Frankrigs bedste hvidvine«. Selv om digterne holdt af Saumurvinene, fremmede kapetingerne (navnlig Ludvig den Hellige) og Plantagenet-dynastiet også i høj grad udbredelsen af disse vine. Indflydelsen fra kongeriget under Henrik II og Eleanor af Aquitanien gjorde det muligt for disse vine at nå ud til de fineste borde. I 1816 betegnede Jullien i sit værk »Topographie de tous les vignobles connus« Saumurvinene som værende i den bedste kategori, og han skrev følgende: »De solbeskinnede skråninger i Saumurområdet giver fyldige hvidvine med et højt alkoholindhold, som egner sig godt til transport ad søvejen. De er fine og har en god smag.« Han skrev endvidere: »Afskibning til Maine og Normandiet sker delvist via Mayennefloden. Ved afskibning til Paris og Orléans sejles der op ad Loirefloden, og afskibning til udlandet sker via denne flod og indtil Nantes, hvor de fortsætter til deres destination ad søvejen.«

Udviklingen af vindyrkningsarealet i Saumur hænger sammen med flodhandelsruterne, og det er et vindyrkningsareal, som anvendes til fremstilling af originale kvalitetsvine. Denne stræben efter kvalitet fremgår af adskillige skriftlige kilder, herunder grev Odarts »Traité des cépages« fra 1845 og Victor Rendus oversigt over franske druer, »Ampélographie Française« fra 1857, som allerede nævner denne sene høst ad flere omgange af druesorten Chenin B, og som således giver de gode hvidvine fra Loireflodens bredder deres omdømme. »Coteaux de Saumur« har stadig et godt omdømme i 2010. Det er et sjældent og dyrt produkt, og det afsættes hovedsagelig ved direkte salg til veloplyste, vinelskende forbrugere.

9. Andre vigtige betingelser (aftapning, mærkning og andre krav)

Område i umiddelbar nærhed

Retsgrundlag:

EU-lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende fremstilling, forarbejdning og lagring af vin, består af følgende kommuners område i departementet Maine-et-Loire efter den officielle geokode fra 2018: Artannes-sur-Thouet, Brossay, Doué-en-Anjou (tidligere områder i de delegerede kommuner Doué-la-Fontaine, Forges og Montfort), Montreuil-Bellay, Rou-Marson og Saint-Just-sur-Dive.

Mærkning

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

— Alle valgfrie angivelser anføres på etiketterne med skrifttyper, der hverken i højde eller bredde er mere end dobbelt så store som de skrifttyper, som navnet på den kontrollerede oprindelsesbetegnelse angives med.

— Navnet på den kontrollerede oprindelsesbetegnelse kan suppleres med den geografiske betegnelse »Val de Loire« i henhold til de i varespecifikationen fastsatte bestemmelser for anvendelsen af denne geografiske betegnelse. De skrifttyper, der anvendes for den geografiske betegnelse »Val de Loire«, må hverken i højde eller bredde være større end to tredjedele af skrifttyper, som navnet på den kontrollerede oprindelsesbetegnelse angives med.

— På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at:

— det drejer sig om en navngiven matrikelregistreret lokalitet

— navnet fremgår af høstanmeldelsen.

Den navngivne matrikelregistrerede lokalitet skal være trykt med skrifttyper, der hverken i højde eller bredde er større end halvdelen af de skrifttyper, som navnet på den kontrollerede oprindelsesbetegnelse angives med.

Link til varespecifikationen

https://info.agriculture.gouv.fr/gedei/site/bo-agri/document_administratif-c4b2e678-3a96-45e9-8ed0-5fe4f53729b3